**กสอ.จับมือ ธ.กรุงไทย เจาะลึกถ่ายทอดความรู้การปฏิบัติงานสินเชื่อธุรกิจรายย่อยและการติดตามเร่งรัดหนี้แก่เจ้าหน้าที่ ดันมาตรฐานเทียบเคียงกับสถาบันการเงิน**

กรุงเทพฯ 18 ตุลาคม 2561 - นายจารุพันธุ์ จารโยภาส รองอธิบดีกรมส่งเสริมอุตสาหกรรม ให้เกียรติเป็นประธานในพิธีเปิดการสัมมนาเชิงปฏิบัติการ หลักสูตร “เจาะลึกสินเชื่อธุรกิจรายย่อย” ร่วมด้วย ผู้บริหารกรมส่งเสริมอุตสาหกรรม ผู้บริหารธนาคารกรุงไทย จำกัด( มหาชน) และเจ้าหน้าที่ปฏิบัติงานเงินทุนหมุนเวียนฯ กรมส่งเสริมอุตสาหกรรม ณ โรงแรมรอยัลริเวอร์ กรุงเทพฯ

การสัมมนาดังกล่าว มีวัตถุประสงค์เพื่อสร้างองค์ความรู้ในการปฏิบัติงานด้านสินเชื่อและการติดตามเร่งรัดหนี้แก่เจ้าหน้าที่เพื่อให้มีมาตรฐานเทียบเคียงกับสถาบันการเงิน ตลอดทั้งนำแนวทางการดำเนินงานของสถาบันการเงินมาปรับปรุงหลักเกณฑ์ในคู่มือประกอบการวิเคราะห์สินเชื่อและคู่มือการติดตามเร่งรัดหนี้ของเงินทุนหมุนเวียนฯ ให้มีความเหมาะสม

โดยจัดขึ้นภายใต้ความร่วมมือการจัดทำบันทึกข้อตกลงความร่วมมือ(MOU) ร่วมกับธนาคารกรุงไทย จำกัด(มหาชน)เมื่อวันที่ 2 สิงหาคม 2561 ที่ผ่านมา เพื่อดำเนินกิจกรรมต่างๆ ที่เป็นการส่งเสริมพัฒนาทักษะเพิ่มพูนความรู้และแลกเปลี่ยนข้อมูลของทั้งสองหน่วยงาน โดยการจัดสัมมนาครั้งนี้ มีวิทยากรจาก ธนาคารกรุงไทย จำกัด (มหาชน) มาถ่ายทอดความรู้และประสบการณ์ที่เชี่ยวชาญให้แก่เจ้าหน้าที่ผู้ปฏิบัติงานเงินทุนหมุนเวียนฯ ในหัวข้อต่างๆ อาทิ กลยุทธ์สืบค้นข้อมูลลูกค้า กลยุทธ์ตรวจสอบความน่าเชื่อถือของเอกสารประกอบการกู้ ประเด็นสำคัญในการพิจารณาหลักประกัน การพิจารณาความเสี่ยงทางธุรกิจ วิธีวิเคราะห์งบการเงิน คำแนะนำการเตรียมตัวขอสินเชื่อจากธนาคาร(Checklist) การติดตามหนี้และการชำระหนี้ การปรับปรุงโครงสร้างหนี้ และการแบ่งกลุ่มฝึกปฏิบัติเกี่ยวกับการปล่อยสินเชื่อ และการปรับปรุงโครงสร้างหนี้ เป็นต้น### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว